REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/217-19

17. septembar 2019. godine

B e o g r a d

Z A P I S N I K

46. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 16. SEPTEMBRA 2019. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Aleksandra Jevtić, Radovan Jančić, Mladen Lukić, Arpad Fremond, Marjana Maraš, Nada Lazić, prof. dr Miladin Ševarlić i Vladimir Đurić.

Sednici nisu prisustvovali članovi Odbora: Miroslav Aleksić, Goran Ješić i Milorad Mirčić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Biljana Petrović, direktor Uprave za agrarna plaćanja, Bojan Živković pomoćnik direktora Uprave za agrarna plaćanja, Boban Đurić, načelnik Odeljenja za zdravlje životinja, Uprava za veterinu i Mirko Novaković samostalni savetnik.

Odbor je većinom glasova ( 12 za, 2 nije glasalo ) usvojio sledeći

D n e v n i r e d

1. Aktuelna situacija u poljoprivredi;
2. Informacija o pripremama za javno slušanje.

Prva tačka dnevnog reda – Aktuelna situacija u poljoprivredi;

Državni sekretar Velimir Stanojević rekao je da treba razgovarati o aktuelnim temama kao što su procena roda soje, suncokreta i kukuruza za ovu godinu, setvi pšenice, agrarnim plaćanjima, kao i o situaciji u veterini u oblasti svinjarstva.

Marijan Rističević je predložio da se iz budžetske rezerve finansiraju opštine koje predlažu projekte iz oblasti poljoprivrede, šumarstva i vodoprivrede. Takođe, potrebno je što više koristiti obnovljive izvore energije, odnosno biomasu za proizvodnju struje. Potrebno je menjati i Zakon o eksproprijaciji koji bi dozvolio da se utvrdi javni interes za eksproprijaciju sistema za navodnjavanje. Podsetio je da treba rešiti problem dugovanja za PIO i zdravstveno osiguranje poljoprivrednika.

Boban Đurić je izneo podatke vezano za situaciju oko afričke kuge svinja. Prošle nedelje je utvrđen novi slučaj afričke kuge svinja u Srpskom Itebeju (Žitište), pri čemu je virus došao preko divljih svinja koje cirkulišu preko granice sa Rumunijom. Zaraza je još u početku, dobro se odreagovalo i nema novih žarišta. Takođe, pozdravio je inicijativu da se formira određeno telo u okviru Vlade, slično onome kada smo imali bolest kvrgave kože, koje bi kordiniralo svim aktivnostima što se tiče ove bolesti. Po njegovim rečima, danas je počelo sa sprovođenjem plana nadzora koji će trajati dva meseca, najkasnije do 1. decembra. Suština je da se intenzivnim aktivnim nadzorom i uzorkovanjem mogućih sumnjivih ili uginulih životinja otkrije virus. Virus još nije utvrđen u populaciji divljih svinja.

U diskusiji su učestvovali narodni poslanici: Marijan Rističević, Milija Miletić, Aleksandra Jevtić, Vladimir Đurić i prof. dr Miladin Ševarlić.

Nakon rasprave o prvoj tački dnevnog reda, Odbor je većinom glasova (10 za, 3 nije glasalo) doneo sledeći

Z a k lj u č a k

I

Odbor preporučuje Ministarstvu i nadležnim organima da preduzmu maksimalno pojačane mere u suzbijanju zaraznih bolesti i pojačanu brigu o zdravlju životinja.

II

Odbor preporučuje Upravi za agrarna plaćanja da posveti maksimalnu pažnju isplatama podsticaja u poljoprivredi.

III

Odbor preporučuje Vladi, Ministarstvu i nadležnim organima da se obezbede finansijska sredstva za interventni otkup poljoprivrednih proizvoda i kupovinu mineralnih đubriva predviđenih za razmenu.

Druga tačka dnevnog reda - Informacija o pripremama za javno slušanje

Predsednik Odbora Marijan Rističević je preneo članovima Odbora kratku informaciju o pripremama za javno slušanje. Aktivnosti u vezi javnog slušanja se odvijaju prema planu. Pozvani su predstavnici nadležnih institucija, JVP „Srbijavode“, JVP „Vode Vojvodine“, preostalih naučnih institucija, lokalnih samouprava, Stalna konferencija gradova i opština, nevladin sektor, Sektor za vanredne situacije i pojedinci stručni za oblast voda. Uvodne prezentacije daće predstavnici Ministarstva poljoprivrede, šumarstva i vodoprivrede - Republička direkcija za vode i predstavnici Agencije za zaštitu životne sredine.

Odbor je većinom glasova (9 za, 2 nije glasalo) doneo sledeći

Z a k lj u č a k

Pozivaju se članovi Odbora da predlože da se pozovu pojedinci i institucije za koje smatraju da je važno i korisno da prisustvuju javnom slušanju.

Pošto drugih pitanja i predloga nije bilo, sednica je zaključena u 12,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević